text: El Projecte de pressupostos per al 2014 redueix el suport al sector agrari | Unió de Pagesos
  Unió de Pagesos / Actualitat / La Terra / El Projecte de pressupostos per al 2014 redueix el suport al sector agrari
  El Projecte de pressupostos per al 2014 redueix el suport al sector agrari
  Unió de Pagesos va denunciar el 27 de novembre una retallada del 37 % en Agricultura tot i l'anunci del Govern de mantenir el nivell de despesa. D'altra banda, el sindicat ha aconseguit aturar el cànon de l'aigua a la ramaderia el 2014 i incloure la regulació de les emergències cinegètiques dins de la llei d'acompanyament de pressupostos.
  El Projecte de pressupostos de la Generalitat per al 2014 preveu una disminució de 186 milions d'euros —que afecta tots els capítols del pressupost del Departament d'Agricultura— respecte del pressupost del 2012. El coordinador nacional d'Unió de Pagesos, Joan Caball, va qüestionar en roda de premsa a Lleida (Segrià) que la conselleria pretengués fer entendre que augmentava la dotació econòmica basant-se en la baixa execució del 2013. Vist així, el presspost s'incrementa el 4 %. Però comparant el pressupost del 2012, última llei prorrogada el 2013 i el pressupost en discussió al Parlament, el del 2014, hi ha retallada del 37 %."El 2012 teníem un pressupost de 500 i escaig milions d'euros per a la conselleria d'Agricultura i el 2013 se n'han gastat poc més de 300 milions. Aquesta és la realitat. Això no és una abaixada?", es preguntava Caball. Dit això, el coordinador nacional del sindicat posava en relleu "la manca d'aposta del Govern per l'Agricultura" i la incoherència de no reforçar un sector que dóna resultats enmig de la crisi econòmica: "És una retallada important en un sector que crea ocupació i acaba exportant. No són els pressupostos que es mereix el sector agrari".
  El capítol de pressupost destinat a inversions reals cau un 80 % i el d'actius financers, un 58 % "Lamentem que els capítols 6, 7 i 8, els destinats a l'economia real, siguin els més retallats", va remarcar Caball. Segons l'analisi del sindicat, el projecte de pressupost no disposa de partides per fer front de manera adequada a la incorporació de joves i a les inversions en les explotacions, les noves exigències d'ús sostenible de plaguicides, l'increment de les indemnitzacions compensatòries en zones desafavorides i de muntanya, l'execució del pla de formació dels professionals agraris per compte propi i a la promoció del productes catalans amb origen o qualitat certificades.
  Per tot això, el sindicat va presentar una proposta de modificació de les prioritats pressupostàries. La proposta sindical té com a objectiu pal·liar els efectes de la davallada d'aportacions del Ministeri d'Agricultura a les assegurances agràries, a millorar la dotació del programa de sanitat animal i vegetal (el projecte de pressupost preveu una davallada del 15 %), i a assegurar l'aportació de la Generalitat a l'ajut al sector de la fruita seca.
  "És una retallada important en un sector que crea ocupació i acaba exportant. El sector no s'ho mereix"
  ELIMINEN EL CÀNON DE L'AIGUA PER A USOS RAMADERS • Unió de Pagesos també ha defensat una esmena al Projecte de llei de mesures fiscals, administratives, financeres i del sector públic —la llei d'acompanyament dels pressupostos— per donar de baixa la recaptació pel cànon de l'aigua a la ramaderia que el Govern volia instaurar. Després d'implicar totes les organitzacions agràries i ramaderes amb un manifest conjunt contrari a l'aplicació del cànon de l'aigua a les explotacions ramaderes, ha aconseguit que el Govern mantingui un cànon 0 el 2014 i que es debati amb el sector què s'ha de fer a partir del 2015. "El cànon de l'aigua a les explotacions ramaderes és injust, perquè com a ciutadans ja paguem el servei. Sabem que el Govern necessita diners, cal dir-los que hi ha impostos justos com l'IRPF, i cal perseguir el frau fiscal", va dir Caball.
  DANYS D'ESPÈCIES DE CAÇA • A més de l'aspecte anterior, el treball sindical per aconseguir uns pressupostos i mesures d'acompanyament escaients al sector agrari ha tingut diversos èxits, entre els quals destaca la declaració d'emergència cinegètica que habiliti l'Administració a acordar l'execució de mesures excepcionals de gestió cinegètica en cas de manca d'actuació de les persones responsables dels danys per la fauna de caça. També contempla una compensació dels danys per les espècies cinegètiques en les reserves nacionals de caça i en les zones de caça controlada.
  MENYS SUPORT A LES ORGANITZACIONS AGRÀRIES • En un altre ordre de coses, el sindicat remarca que el Projecte de pressupost constata que les organitzacions agràries més representatives veuen per quart any consecutiu una disminució significativa del suport. "Aquest projecte perpetua la retallada als sindicats agraris, del 55 % des que hi ha aquest Govern a la Generalitat. Això és segar la feina de les organitzacions", va dir Caball en la roda de premsa a Lleida.